b"\n_START_ARTICLE_\nDao (ginklas)\n_START_PARAGRAPH_\nDao (kin. \xe5\x88\x80; pinin d\xc4\x81o 'peilis')\xc2\xa0\xe2\x80\x93 kini\xc5\xa1kas viena\xc5\xa1menis kardo tipo kalavijas._NEWLINE_Angli\xc5\xa1kai dao kartais vadinamas broadsword 'platusis kalavijas', kadangi kai kuri\xc5\xb3 dao gele\xc5\xbet\xc4\x97s yra pla\xc4\x8dios._NEWLINE_Kinijoje dao yra vienas i\xc5\xa1 keturi\xc5\xb3 pagrindini\xc5\xb3 ginkl\xc5\xb3, kartu su konu (gun 'kartis'), \xc4\x8diangu (qiang 'ietis') ir dzienu (jian 'kalavijas')._NEWLINE_Dao yra bendrinis \xc5\xbeodis, \xc5\xbeymintis bet kokius viena\xc5\xa1menius pla\xc4\x8diagele\xc5\xbe\xc4\x8dius kertan\xc4\x8dius bei pjaunan\xc4\x8dius \xc4\xafrankius bei ginklus. Pavyzd\xc5\xbeiui, guandao ir pudao, kuri\xc5\xb3 gele\xc5\xbet\xc4\x97s primena didelius peilius. Kasdien\xc4\x97je kalboje rei\xc5\xa1kia 'peilis'.\n_START_SECTION_\nKonstrukcija\n_START_PARAGRAPH_\nDao konstrukcija einant \xc5\xa1imtme\xc4\x8diams labai keit\xc4\x97si, ta\xc4\x8diau vienrankiai dao turi bendr\xc5\xb3 bruo\xc5\xbe\xc5\xb3._NEWLINE_Dao gele\xc5\xbet\xc4\x97s yra viena\xc5\xa1men\xc4\x97s, nedaug lenktos. Nugar\xc4\x97l\xc4\x97 ties smaigaliu da\xc5\xbenai irgi i\xc5\xa1gal\xc4\x85sta. Silpnas gele\xc5\xbet\xc4\x97s lenktumas leid\xc5\xbeia efektyviai durti._NEWLINE_Rankenos i\xc5\xa1lenktos \xc4\xaf prie\xc5\xa1ing\xc4\x85 pus\xc4\x99 negu gele\xc5\xbet\xc4\x97s, tokia forma leid\xc5\xbeia efektyviau valdyti dao kai kuriose duriamose ir kertan\xc4\x8diose atakose. Medin\xc4\x97 rankena paprastai apsukta virvele. Rankenoje gali b\xc5\xabti skylut\xc4\x97 rankosai\xc4\x8diui perverti. \xc5\xa0iuolaikiniai dao demonstraciniams pasirodymams paprastai turi kutus ar skareles._NEWLINE_Garda paprastai diski\xc5\xa1ka, da\xc5\xbenai tauri\xc5\xa1kai i\xc5\xa1lenkta, kas apsaugo, kad lietaus vanduo nepatekt\xc5\xb3 \xc4\xaf mak\xc5\xa1t\xc4\xaf, o kraujas nuo gele\xc5\xbet\xc4\x97s netek\xc4\x97t\xc5\xb3 ant rankenos. Kartais garda yra siaura S pavidalu i\xc5\xa1lenkta metalo juosta, kur \xc5\xbeemyn nulenkta dalis pridengia krumplius. Labai retai dao turi dzieno tipo gard\xc4\x85.\n_START_SECTION_\nIstorija\n_START_PARAGRAPH_\nAnkstyvieji dao, vadinami zhibei dao (\xe7\x9b\xb4\xe8\x83\x8c\xe5\x88\x80) 'tiesianugariai dao' ir naudoti \xc5\xa0ang dinastijos laikais (1600\xe2\x80\x931046 m. pr. m. e.), tur\xc4\x97jo viena\xc5\xa1menes gele\xc5\xbetes su tiesia nugar\xc4\x97le ir i\xc5\xa1gaubtu a\xc5\xa1men\xc5\xb3 kra\xc5\xa1tu. Prad\xc5\xbeioje dao buvo retesni u\xc5\xbe dzienus (tikruosius kin\xc5\xb3 kalavijus su tiesiomis dvia\xc5\xa1men\xc4\x97mis gele\xc5\xbet\xc4\x97mis), bet Han dinastijos laikais (206 m. pr. m. e.\xc2\xa0\xe2\x80\x93 220\xc2\xa0m.) populiar\xc4\x97jant kavalerijai \xc4\x97m\xc4\x97 populiar\xc4\x97ti ir dao d\xc4\x97l tvirtumo ir tinkamumo kapoti. Netrukus dao tapo ir standartiniu p\xc4\x97stinink\xc5\xb3 ginklu (pakeit\xc4\x97 dzienus)._NEWLINE_Tang dinastijos laikais (618\xe2\x80\x93907\xc2\xa0m.) dao \xc4\x97m\xc4\x97 eksportuoti \xc4\xaf Kor\xc4\x97j\xc4\x85 ir Japonij\xc4\x85, padarydami \xc4\xaftak\xc4\x85 ginklakalystei \xc5\xa1iose \xc5\xa1alyse._NEWLINE_Song dinastijos laikais (960\xe2\x80\x931279\xc2\xa0m.) p\xc4\x97stininkai naudojo \xc5\xa1oudao (shoudao)\xc2\xa0\xe2\x80\x93 dao su nusklembtu smaigaliu. Dalis \xc5\xa1oudao b\xc5\xabdavo tiesia gele\xc5\xbete (tik i\xc5\xa1gaubtais a\xc5\xa1menimis), o dalis\xc2\xa0\xe2\x80\x93 su i\xc5\xa1lenkta gele\xc5\xbete. Gele\xc5\xbet\xc4\x97s i\xc5\xa1lenktumas kartais laikomas Centrin\xc4\x97s Azijos klajokli\xc5\xb3 gen\xc4\x8di\xc5\xb3, tuo metu u\xc5\xbekariavusi\xc5\xb3 dal\xc4\xaf Kinijos, \xc4\xaftaka. Song dinastijos laikais buvo naudojami ir fal\xc4\x8diono tipo dadao bei ilgi dvirankiai \xc5\xbeanmadao (zhanmadao)_NEWLINE_XIII a. prad\xc5\xbeioje \xc4\xafsiver\xc5\xbe\xc4\x97 mongolai. Mongol\xc5\xb3 Juan dinastija labai paveik\xc4\xaf Kinijos kult\xc5\xabr\xc4\x85, ypa\xc4\x8d karybos srityje. Mongol\xc5\xb3 kavalerija labai m\xc4\x97go kardus, kokius Centrin\xc4\x97s Azijos tiurkai ir tungusai naudojo nuo VIII a. manoma, kad mongol\xc5\xb3 kardai paveik\xc4\x97 pers\xc5\xb3 \xc5\xa1am\xc5\xa1iro, ind\xc5\xb3 talvaro, afgan\xc5\xb3 pulvaro, turk\xc5\xb3 kili\xc4\x8do, arab\xc5\xb3 saifo, eurpie\xc4\x8di\xc5\xb3 kardo atsiradim\xc4\x85. D\xc4\x97l tos pa\xc4\x8dios \xc4\xaftakos atsirado kin\xc5\xb3 dao su labiau i\xc5\xa1lenktomis gele\xc5\xbet\xc4\x97mis (pei dao).\n_START_SECTION_\nNekin\xc5\xb3 dao\n_START_PARAGRAPH_\nDao vadinami ir pana\xc5\xa1ios konstrukcijos kinams kaimynini\xc5\xb3 taut\xc5\xb3 kalavijai"